Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την ανακήρυξη του 2004 ως ευρωπαϊκού έτους εκπαίδευσης μέσω του αθλητισμού

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η κοινωνικη σημασια του αθλητισμου

Ένας στους τρεις ευρωπαίους πολίτες ασκεί τακτικά μία σωματική δραστηριότητα. Ο αθλητισμός αποτέλεσε ένα από τα πιο σημαντικά κοινωνικά φαινόμενα στην Ευρώπη του 20ού αιώνα. Επίσης ο αθλητισμός αντιπροσωπεύει τον καλύτερα δομημένο κοινωνικό ιστό μέσα στην ευρωπαϊκή κοινωνία των πολιτών. Περισσότεροι από 600 χιλιάδες αθλητικοί σύλλογοι στην Ευρώπη μαρτυρούν την κοινωνική σημασία του αθλητισμού.

Η ανάπτυξη αυτή εκφράζεται με τον αριθμό των ατόμων που αθλούνται, το ενδιαφέρον των πολιτών, τη συνεκτίμηση του αθλητισμού στις δημόσιες πολιτικές αλλά και με τον οικονομικό αντίκτυπό του. Από ψυχαγωγική δραστηριότητα της πλειονότητας των κοινοτικών υπηκόων, ο αθλητισμός έχει καταστεί ένα οικονομικό και κοινωνικό φαινόμενο μείζονος σημασίας. Τα κράτη μέλη της Ευρωπαϊκής Ένωσης συγκαταλέγονται μεταξύ των κυριότερων αθλητικών δυνάμεων παγκοσμίως και η κοινοτική επικράτεια αποτελεί το πλαίσιο υποδοχής ενός ολοένα αυξανόμενου αριθμού αθλητικών εκδηλώσεων. Ο αθλητισμός έχει αναχθεί σε ένα χαρακτηριστικό φαινόμενο της κοινωνίας μας.

Σε αυτές τις συνθήκες, ο αθλητισμός αποτελεί προνομιούχο μέσο κάθε εκπαιδευτικής πολιτικής και κάθε εκπαιδευτικής διαδικασίας. Ο αθλητισμός είναι αναπόσπαστο μέρος των προγραμμάτων διδασκαλίας. Επιπλέον, ο αθλητισμός καθεαυτόν είναι φορέας θεμελιωδών εκπαιδευτικών αξιών. Αποτελεί παράγοντα εκμάθησης των κανόνων της συλλογικής ζωής, ευνοεί την ένταξη σε μία ομάδα. Διευκολύνει την απόκτηση αξιών όπως ο σεβασμός των άλλων, συναθλητών και αντιπάλων, η τήρηση των κανόνων, η αλληλεγγύη, το αίσθημα της προσπάθειας, της συλλογικής πειθαρχίας και της ομαδικής ζωής.

Αυτές οι εκπαιδευτικές αξίες του αθλητισμού καθώς και η ανάγκη διαφύλαξής τους αναγνωρίστηκαν από το Ευρωπαϊκό Συμβούλιο, που συγκλήθηκε στη Νίκαια το Δεκέμβριο του 2000, στη δήλωση σχετικά με τα ειδικά χαρακτηριστικά του αθλητισμού και με τις κοινωνικές λειτουργίες του στην Ευρώπη, οι οποίες πρέπει να λαμβάνονται υπόψη κατά την εφαρμογή των κοινοτικών πολιτικών. Το Συμβούλιο υπενθυμίζει ότι: "Η Κοινότητα, στη δράση της δυνάμει των διαφόρων διατάξεων της Συνθήκης, πρέπει να λαμβάνει υπόψη ακόμα και αν δεν έχει άμεσες αρμοδιότητες στον τομέα αυτό, την κοινωνική, εκπαιδευτική και πολιτιστική αποστολή του αθλητισμού".

2. Ο αθλητισμοσ ωσ εκπαιδευτικοσ παραγοντασ

Λόγω της ευρύτατης κοινωνικής διείσδυσής του, ο αθλητισμός αποτελεί έναν παράγοντα που συμβάλλει στην εκπαίδευση των ατόμων. Η UNESCO στα έγγραφά της υπογράμμισε πολλές φορές την ανάγκη σύνδεσης των αθλητικών δραστηριοτήτων με τα εκπαιδευτικά προγράμματα, στο βαθμό που αυτές οι δραστηριότητες συμβάλλουν στην ολοκληρωμένη κατάρτιση του πολίτη, είτε πρόκειται για τη σωματική του ανάπτυξη ή για την ανάπτυξη των κοινωνικών του συνηθειών.

Στην έκθεσή της με θέμα "Οι συγκεκριμένοι μελλοντικοί στόχοι των εκπαιδευτικών συστημάτων" [1], η Επιτροπή καθόρισε σειρά στόχων σε θέματα εκπαίδευσης, για τους οποίους η σύνδεση με μία φυσική δραστηριότητα, με τον αθλητισμό, φαίνεται ιδιαίτερα αρμόζουσα. Πρόκειται κατά πρώτο λόγο για τη βελτίωση της κατάρτισης των εκπαιδευτικών και των εκπαιδευτών. Πράγματι, μία μελέτη της Επιτροπής [2] στον τομέα του αθλητισμού κατέδειξε την ανάγκη για βελτίωση της προετοιμασίας των εκπαιδευτών φυσικής αγωγής και για καλύτερο καθορισμό του περιεχομένου αυτού του μαθήματος. Επιπλέον, ο αθλητισμός μπορεί να αναχθεί σε σημαντική πηγή απασχόλησης, με την προϋπόθεση ότι θα ενισχυθούν οι ικανότητες του ανθρώπινου δυναμικού στον τομέα αυτόν, καθώς και ότι θα βελτιωθεί η σχέση κατάρτισης / απασχόλησης και η ικανότητα επαγγελματικής ένταξης στον κλάδο του αθλητισμού.

[1] COM(2001) 59 τελικό, της 31.01.2001.

[2] Έκθεση "Αθλητισμός και απασχόληση", η οποία συντάχθηκε από το ευρωπαϊκό δίκτυο των ινστιτούτων φυσικής αγωγής για την Ευρωπαϊκή Επιτροπή, το Σεπτέμβριο του 1999.

Στην "Έκθεση του Ελσίνκι" [3] για τον αθλητισμό περιέχονται επίσης αρκετά συγκεκριμένες προτάσεις σχετικά με τις εκπαιδευτικές δυνατότητες που προσφέρει ο αθλητισμός. Πράγματι, στην έκθεση υπενθυμίζεται ότι το "Λευκό βιβλίο για την εκπαίδευση και την κατάρτιση" [4] της Επιτροπής υπογραμμίζει πως "η γνώση υπό την ευρεία έννοια του όρου, μπορεί να οριστεί ως συσσώρευση θεμελιωδών, τεχνικών γνώσεων και κοινωνικών δεξιοτήτων" με τις οποίες συνδέονται "η ικανότητα συνεργασίας, ομαδικής εργασίας, η δημιουργικότητα, η επιδίωξη της ποιότητας", αξίες οι οποίες χαρακτηρίζουν τον αθλητισμό.

[3] COM(1999) 644 της 01.12.1999.

[4] « Διδασκαλία και εκμάθηση - Προς την κοινωνία της γνώσης », Λευκό Βιβλίο της Επιτροπής για την εκπαίδευση και την κατάρτιση, OPOCE, Λουξεμβούργο, 1995.

Ένας άλλος στόχος που αναφέρει η Επιτροπή αφορά την πρόσβαση στη διά βίου εκπαίδευση και κατάρτιση [5]. Αυτός ο στόχος απαιτεί τον εκδημοκρατισμό των εκπαιδευτικών συστημάτων έτσι ώστε να τα καταστήσει προσβάσιμα για όλους τους πολίτες. Από αυτή την άποψη, η μάθηση μέσω του αθλητισμού αποτελεί έναν ιδιαίτερα κατάλληλο τρόπο για την επίτευξη των στόχων αυτών, δεδομένης της κοινωνικής διάδοσης των αθλητικών δραστηριοτήτων.

[5] Υπόμνημα σχετικά με τη διά βίου εκπαίδευση και κατάρτιση (SEC (2000) 1832 της 30.10.2000).

Μεταξύ των προκλήσεων που πρέπει να αντιμετωπιστούν βρίσκεται επίσης και ο καθορισμός των βασικών δεξιοτήτων για την κοινωνία της γνώσης. Η Επιτροπή [6] αναφέρει ότι οι δεξιότητες αυτές περιλαμβάνουν "τις κοινωνικές ή προσωπικές ικανότητες που επιτρέπουν στα άτομα να συνεργάζονται και να διάγουν ευτυχή και δημιουργικό βίο". Στον τομέα αυτόν, ο αθλητισμός καλείται για άλλη μία φορά να διαδραματίσει ένα ρόλο-κλειδί. Πράγματι, οι νέες τεχνολογίες επιβάλλουν μία πολύ πιο καθιστική ζωή στα άτομα, ευνοώντας έτσι μία σχετική ατροφία των ατομικών φυσικών ικανοτήτων. Αφετέρου, η εργασία με ηλεκτρονικό υπολογιστή επιτρέπει μεν την επαφή με απομακρυσμένα άτομα αλλά ευνοεί και την απομόνωση, ή ακόμα και την απώλεια της ικανότητας για ομαδική εργασία και της αποδοχής των κανόνων του κοινωνικού βίου.

[6] "Οι συγκεκριμένοι μελλοντικοί στόχοι των εκπαιδευτικών συστημάτων" (COM(2001) 59 της 31.01.2001).

Εφόσον επιδιώκουμε να ανοίξουμε την εκπαίδευση στο τοπικό περιβάλλον, στην Ευρώπη και στον υπόλοιπο κόσμο, οι αθλητικές δραστηριότητες αντιπροσωπεύουν ένα απαραίτητο εργαλείο για αυτού του είδους τη δράση. Όντως, το άνοιγμα στο τοπικό περιβάλλον θα έδινε τη δυνατότητα για μία καλύτερη χρήση π.χ. των αθλητικών υποδομών από τις τοπικές ομάδες, γεγονός που θα συνέβαλε στη διαμόρφωση εταιρικής σχέσης μεταξύ του εκπαιδευτικού κόσμου και των αθλητικών ομίλων. Το ίδιο ισχύει και για τις ενέργειες που αποσκοπούν στο να προωθήσουν την κινητικότητα και τις ανταλλαγές. Στον τομέα του αθλητισμού υπάρχει μακρόχρονη παράδοση και πείρα στις ανταλλαγές, η οποία θα μπορούσε να χρησιμεύσει στην αύξηση των ανταλλαγών μεταξύ σπουδαστών.

Τέλος, ο αθλητισμός αποτελεί πολύτιμο εργαλείο για την επίτευξη των στόχων του προγράμματος COMENIUS: την προώθηση της εκπαίδευσης σε ένα πολυπολιτισμικό πλαίσιο, την υποστήριξη των μη ευνοημένων ομάδων, την καταπολέμηση της σχολικής αποτυχίας και την πρόληψη του κοινωνικού αποκλεισμού.

Πρέπει να σημειωθεί ότι οι αθλητικές δραστηριότητες προσαρμόζονται ιδιαίτερα στους στόχους της καταπολέμησης κάθε μορφής διακρίσεων: λόγω φύλου, κατά των ατόμων με ειδικές ανάγκες καθώς στην καταπολέμηση του ρατσισμού. Άρα, ο αθλητισμός έχει μία οριζόντια διάσταση η οποία συμβαδίζει με τους κοινοτικούς στόχους της καταπολέμησης του αποκλεισμού, όπως αυτοί ορίζονται στο άρθρο 13 της Συνθήκης. Ο αθλητισμός αποτελεί συνεπώς, όπως υπογραμμίζει το Συμβούλιο της Ευρώπης, ιδανικό μέσο για την κοινωνική δημοκρατία.

3. Ενθαρρυνση τησ παραλληλησ εκπαιδευσησ των νεων, υποστηριξη του εθελοντισμου

Στο ψήφισμά του [7] της 17ης Δεκεμβρίου 1999, το Συμβούλιο σημείωσε ότι τα ευρωπαϊκά προγράμματα υπέρ της νεολαίας αποσκοπούν μεταξύ άλλων στο να προωθήσουν την παράλληλη εκπαίδευση. Στο θέμα αυτό, το Συμβούλιο αναγνώρισε το όφελος της ενασχόλησης με ένα άθλημα τόσο από παιδαγωγική άποψη όσο και ως παράγοντα προώθησης της ιδιότητας του πολίτη, της συμμετοχής, της αλληλεγγύης και της ανεκτικότητας.

[7] ΕΕ C 8 της 12.01.2000.

Το Συμβούλιο κάλεσε την Επιτροπή να σχεδιάσει, σε συνεργασία με τα κράτη μέλη, ενέργειες που να αποσκοπούν στην εκμετάλλευση των δυνατοτήτων που προσφέρουν οι αθλητικές δραστηριότητες όσον αφορά την παράλληλη εκπαίδευση. Η πρόσκληση αυτή συμφωνεί με το αποτέλεσμα μιας μελέτης [8] που διεξήγαγε η Επιτροπή και στην οποία υπογραμμίζεται το χαμηλό ποσοστό συμμετοχής των νέων στη συλλογική ζωή. Αυτή η μελέτη δείχνει ότι ο υψηλότερος βαθμός συμμετοχής σημειώνεται στο πλαίσιο των αθλητικών οργανώσεων και υπερβαίνει κατά πολύ το ποσοστό συμμετοχής σε θρησκευτικές, πολιτικές και συνδικαλιστικές οργανώσεις ή σε ομίλους νεότητας.

[8] "Etude sur la condition des jeunes et sur la politique pour la jeunesse en Europe" (Μελέτη σχετικά με την κατάσταση των νέων και με την πολιτική για τη νεολαία στην Ευρώπη) από την IARD για την Ευρωπαϊκή Επιτροπή, Μιλάνο, Ιανουάριος 2001.

Η δήλωση της Νίκαιας για τα ειδικά χαρακτηριστικά του αθλητισμού ενθαρρύνει τα κράτη μέλη να στηρίξουν την προστασία του εθελοντισμού, εάν χρειαστεί με την υποστήριξη της Κοινότητας στο πλαίσιο των αρμοδιοτήτων της.

Οι αθλητικές εκδηλώσεις και οι τρέχουσες δραστηριότητες των αθλητικών οργανώσεων μπορούν να συμβάλουν ιδιαίτερα στην ανάπτυξη ενεργειών με ευρωπαϊκή διάσταση στον τομέα του εθελοντισμού. Δεδομένου ότι η Ευρώπη είναι η ήπειρος που διοργανώνει το μεγαλύτερο αριθμό διακρατικών αγώνων, υπάρχει η δυνατότητα να χρησιμοποιηθούν οι εμπειρίες αυτές και να διαμορφωθεί μία σταθερή εταιρική σχέση μεταξύ των αθλητικών οργανώσεων και του σχολικού κόσμου, προκειμένου να προωθηθούν οι κοινές εμπειρίες στον τομέα του εθελοντισμού ως παράγοντα παράλληλης εκπαίδευσης.

4. Στοχοσ του ευρωπαϊκου ετουσ εκπαιδευσησ μεσω του αθλητισμου

Το Ευρωπαϊκό Συμβούλιο κάλεσε τα κοινοτικά θεσμικά όργανα να εξετάσουν τις κοινοτικές πολιτικές υπό το πρίσμα της προαναφερθείσας δήλωσης. Παραδοσιακά ο αθλητισμός εξεταζόταν στο πλαίσιο της Κοινότητας μόνον υπό το αυστηρά οικονομικό πρίσμα. Ελάχιστες ενέργειες προβλέπονταν στο πλαίσιο των κοινοτικών πολιτικών. Παρά ταύτα, στον τομέα της εκπαίδευσης εύκολα διαπιστώνει κανείς τη σαφή συσχέτιση μεταξύ των αθλητικών δραστηριοτήτων και των στόχων της κοινοτικής δράσης σε θέματα εκπαίδευσης.

Για το σκοπό αυτό, είναι σημαντικό να ενθαρρυνθούν οι εταιρικές σχέσεις μεταξύ των εκπαιδευτικών ιδρυμάτων και των αθλητικών οργανώσεων, έτσι ώστε ο εκπαιδευτικός τομέας να επωφεληθεί από τις αρχές που ενέχει ο αθλητισμός και να αντλήσει οφέλη από τις ευκαιρίες που προσφέρουν τα κοινοτικά προγράμματα και οι ενέργειες. Ήδη στο πλαίσιο των εκπαιδευτικών προγραμμάτων, βρίσκονται σε εξέλιξη μεμονωμένες δοκιμαστικές ενέργειες με τη συνεργασία των αθλητικών οργανώσεων. Μπορούν να αναφερθούν οι ακόλουθες:

- Δοκιμαστική ενέργεια για το συνδυασμό αθλητισμού / σχολείου, σε συνεργασία με τρεις ευρωπαϊκές ολυμπιακές επιτροπές, με σκοπό να εφαρμοστούν οι ολυμπιακές αξίες στις σχολικές δραστηριότητες.

- Χρήση των αθλητικών δραστηριοτήτων στο πλαίσιο των σχολείων της δεύτερης ευκαιρίας, δεδομένων των αξιών του αθλητισμού όσον αφορά την κοινωνική ένταξη.

- Ενέργειες στο πλαίσιο του προγράμματος ΣΩΚΡΑΤΗΣ για την ενθάρρυνση της κινητικότητας μέσω των σχολικών ανταλλαγών.

Τώρα έχει ιδιαίτερη σημασία να δοθεί μία σχετική συνεκτικότητα και προβολή στις δυνατότητες που προσφέρονται στον τομέα αυτόν της συνεργασίας αθλητισμού / σχολείου. Η μορφή που θα λάβει το Ευρωπαϊκό Έτος - ενέργεια μεγάλης εμβέλειας αλλά χρονικά περιορισμένη - έχει αποδειχθεί η πιο ενδεδειγμένη ως προς τους στόχους που επιδιώκονται κατά το πρώτο στάδιο. Οι εμπειρίες που θα συλλεχθούν από το Έτος θα επιτρέψουν στην Επιτροπή να προετοιμάσει καλύτερα μία πρόταση κοινοτικής δράσης, έτσι ώστε να δώσει συνέχεια στο ψήφισμα [9] του Συμβουλίου.

[9] Ibid. 7.

Επιπλέον, το 2004 οι Ολυμπιακοί Αγώνες θα πραγματοποιηθούν στην Αθήνα, λίκνο του ολυμπισμού. Θα προσφέρουν την ευκαιρία στα μέσα μαζικής ενημέρωσης να μιλήσουν για την απαραίτητη επαναφορά των αξιών του αθλητισμού - ο οποίος αμαυρώθηκε από τα σκάνδαλα της οικονομικής διαφθοράς και της φαρμακοδιέγερσης ενώ αυτή τη στιγμή απειλείται από την υπερβολική εμπορευματοποίηση του αθλητικού θεάματος που κινδυνεύει να αλλοτριώσει την πραγματική κοινωνική και εκπαιδευτική λειτουργία του αθλητισμού.

Οι στόχοι του Ευρωπαϊκού Έτους εκπαίδευσης μέσω του αθλητισμού θα είναι λοιπόν οι εξής:

(1) να ευαισθητοποιήσει τα εκπαιδευτικά ιδρύματα και τις αθλητικές οργανώσεις σχετικά με τη συνεργασία, δεδομένης της εκπαιδευτικής σημασίας του αθλητισμού ως κοινωνικού φαινομένου με μεγάλη ικανότητα διείσδυσης σε όλα τα κοινωνικά στρώματα και ιδίως μεταξύ των νέων.

(2) να προωθήσει τη χρήση των αξιών που ενέχει ο αθλητισμός κατά την ανάπτυξη της βασικής παιδείας, έτσι ώστε να δίνεται η δυνατότητα κυρίως στους νέους να αναπτύσσουν τόσο τις φυσικές όσο και τις κοινωνικές τους ικανότητες, όπως η ομαδική εργασία, η αλληλεγγύη, η ανεκτικότητα και η ευγενής άμιλλα.

(3) να υπογραμμίσει τη θετική συμβολή του εθελοντισμού στην παράλληλη εκπαίδευση, ιδίως των νέων, αλλά και στην ανάπτυξη του αθλητικού κινήματος.

(4) να προωθήσει την κινητικότητα και τις ανταλλαγές των μαθητών, ιδιαίτερα σε ένα πολυπολιτισμικό περιβάλλον και μέσω της διοργάνωσης αθλητικών και πολιτιστικών συναντήσεων στο πλαίσιο των σχολικών δραστηριοτήτων.

(5) να ενθαρρύνει τον προβληματισμό και τη συζήτηση σχετικά με τα μέτρα που απαιτούνται ώστε να προαχθεί η κοινωνική ένταξη των μη ευνοημένων ομάδων, μέσω αθλητικών δραστηριοτήτων, στο εκάστοτε εκπαιδευτικό σύστημα.

(6) να ενθαρρύνει τις αθλητικές δραστηριότητες στο διδακτικό πρόγραμμα έτσι ώστε να καταπολεμήσει την τάση για καθιστική ζωή των μαθητών και να συμβάλει στη βελτίωση της φυσικής κατάστασής τους.

(7) να ασχοληθεί με τα προβλήματα που αφορούν την εκπαίδευση των νέων αθλητών που ξεκινούν μία αθλητική σταδιοδρομία όλο και νωρίτερα.

Οι ενέργειες μέσω των οποίων θα επιδιωχθούν αυτοί οι στόχοι μπορούν να αφορούν ιδιαίτερα τα εξής:

- τη διοργάνωση συνεδριάσεων και εκδηλώσεων, συμπεριλαμβανομένων των συνεδριάσεων έναρξης και λήξης.

- τη διοργάνωση εθελοντικών ενεργειών με την ευκαιρία των Ολυμπιακών και Παραολυμπιακών Αγώνων στην Αθήνα.

- τη διεξαγωγή εκστρατειών ενημέρωσης και προβολής με σκοπό τη διάδοση των εκπαιδευτικών αξιών του αθλητισμού.

- τη συνεργασία με τα μέσα μαζικής ενημέρωσης.

- τη διεξαγωγή ερευνών και τη σύνταξη εκθέσεων.

- τη διοργάνωση εκδηλώσεων για τη διάδοση πληροφοριών, και ειδικότερα παραδειγμάτων ορθής πρακτικής.

- τη χορήγηση οικονομικής ενίσχυσης σε πρωτοβουλίες που αναλαμβάνονται σε διακρατικό, εθνικό, περιφερειακό ή τοπικό επίπεδο, με σκοπό την προώθηση των στόχων του Ευρωπαϊκού Έτους εκπαίδευσης μέσω του αθλητισμού.

Αυτά τα μέτρα περιγράφονται λεπτομερώς στο παράρτημα.

Ο προτεινόμενος προϋπολογισμός για το Ευρωπαϊκό Έτος εκπαίδευσης μέσω του αθλητισμού είναι περιορισμένος. Με την επιφύλαξη της τελικής απόφασης της αρμόδιας για τον προϋπολογισμό αρχής, θα διατεθεί ένα ποσό 11.500 εκατ. EUR για τα έτη 2003 και 2004 σε ευρωπαϊκή κλίμακα. Ο προϋπολογισμός αυτός, ο οποίος θα χρησιμεύσει για την προώθηση ευρέος φάσματος δραστηριοτήτων με τη συμμετοχή πολλών παραγόντων, θα συμπληρωθεί από άλλες πρωτοβουλίες της Επιτροπής και των κρατών μελών. Συνεπώς, η επιτυχία του Ευρωπαϊκού Έτους θα εξαρτηθεί ουσιαστικά από τη βούληση και την ικανότητα των παραγόντων σε τοπικό, περιφερειακό και εθνικό επίπεδο να συμμετάσχουν ενεργά στην κινητοποίηση των πολιτών και των οργανώσεων της Ευρωπαϊκής Ένωσης.

Η Επιτροπή, βοηθούμενη από οργανώσεις που εξειδικεύονται στον τομέα της επικοινωνίας, θα χρηματοδοτήσει και θα διαχειριστεί μία συνεκτική εκστρατεία προώθησης η οποία θα χρησιμοποιήσει όλα τα υπάρχοντα μέσα μαζικής επικοινωνίας.

Η Επιτροπή θα προσπαθήσει, με την επιφύλαξη του ρυθμιστικού πλαισίου, να διοργανώσει με τρόπο δομημένο τακτικές ανταλλαγές απόψεων με τις αθλητικές οργανώσεις, τα εκπαιδευτικά ιδρύματα και τις ΜΚΟ που τα εκπροσωπούν, σχετικά με την υλοποίηση του Ευρωπαϊκού Έτους.

Το 2005 θα πραγματοποιηθεί αξιολόγηση προκειμένου να καθοριστεί ο πραγματικός αντίκτυπος του Ευρωπαϊκού Έτους και τα διδάγματα που πρέπει να αποκομιστούν για το μέλλον.

Το Ευρωπαϊκό Έτος θα ακολουθήσει τη λογική άλλων κοινοτικών ενεργειών τις οποίες θα συμπληρώσει, και ιδίως το πρόγραμμα για την καταπολέμηση των διακρίσεων και άλλες ενέργειες στον τομέα της καταπολέμησης των διακρίσεων και του κοινωνικού αποκλεισμού ή στον τομέα της ισότητας των δύο φύλων. Η Επιτροπή θα επιδιώξει επίσης να εντάξει τα θέματα που αφορούν την εκπαίδευση μέσω του αθλητισμού στις ευρωπαϊκές εκδηλώσεις που προβλέπονται για το 2003. Επιπλέον, στο πλαίσιο άλλων κοινοτικών ενεργειών που συνδέονται με το έτος αυτό, η Επιτροπή θα προσπαθήσει να συμβάλει στους στόχους του Ευρωπαϊκού Έτους, όχι μόνον βάσει των δραστηριοτήτων που ήδη εκτελούνται στο πλαίσιο των προγραμμάτων αυτών, αλλά επίσης και μέσω πρωτοβουλιών που θα αναληφθούν ειδικά για το Ευρωπαϊκό Έτος.

Τέλος, η Επιτροπή θα υλοποιήσει το Ευρωπαϊκό Έτος συντονίζοντας στενά τις δραστηριότητές της με εκείνες που διεξάγουν άλλοι διεθνείς οργανισμοί όπως το Συμβούλιο της Ευρώπης και η UNESCO.

5. Η δραση στο πλαισιο εταιρικησ σχεσησ, κλειδι τησ επιτυχιασ

Προκειμένου να είναι αποτελεσματικό και να παραγάγει απτά και βιώσιμα αποτελέσματα, το Ευρωπαϊκό Έτος εκπαίδευσης μέσω του αθλητισμού πρέπει να στηριχθεί στη δέσμευση όλων των ενδιαφερόμενων μερών για μία ενεργό υποστήριξη. Παρ' ότι η Ευρωπαϊκή Ένωση μπορεί να προσφέρει ένα πλαίσιο δράσης για την ευαισθητοποίηση του κοινού στα θέματα της εκπαίδευσης μέσω του αθλητισμού, μόνον η σημαντική συμμετοχή των κρατών μελών και των αθλητικών οργανώσεων σε εθνικό επίπεδο θα επιτρέψει την επίτευξη ουσιαστικής προόδου.

Οι ορθές πρακτικές που ακολουθούνται στα κράτη μέλη προσφέρουν πολλά παραδείγματα προς μίμηση ή συνέχιση στο πλαίσιο του Ευρωπαϊκού Έτους, εξασφαλίζοντας τη συμμετοχή όλων των ενδιαφερόμενων φορέων και ιδίως των αθλητικών οργανώσεων και των εκπαιδευτικών ιδρυμάτων. Αυτές οι πρακτικές αφορούν ιδίως τα εξής:

- τη δημιουργία μίας ομάδας έργου (task-force) σε κοινοτικό επίπεδο, η οποία να συγκεντρώνει εκπροσώπους των κυβερνήσεων, των αθλητικών οργανώσεων και των εκπαιδευτικών ιδρυμάτων και άλλων σημαντικών μερών της κοινωνίας των πολιτών.

- τη διαμόρφωση σε κάθε κράτος μέλος ενός ευρέος εθνικού φόρουμ με σκοπό να αυξηθεί η ευαισθητοποίηση και η κινητοποίηση του πληθυσμού και να επιτευχθούν οι μακροπρόθεσμες συνεισφορές και δεσμεύσεις στο πλαίσιο του Ευρωπαϊκού Έτους. Αυτό το φόρουμ θα μπορεί να προβεί σε επισκόπηση της κατάστασης της εκπαίδευσης μέσω του αθλητισμού σε εθνικό επίπεδο, να διατυπώσει δήλωση γενικής μακροπρόθεσμης πολιτικής και να υιοθετήσει στρατηγικούς στόχους. Το φόρουμ θα συγκεντρώσει τους εκπροσώπους επιλεγμένων υπουργείων, την επιτροπή εθνικού συντονισμού, τις αθλητικές οργανώσεις και τα εκπαιδευτικά ιδρύματα, τους εκπροσώπους των επαγγελματικών οργανώσεων στους τομείς της εκπαίδευσης και του αθλητισμού, καθώς και τους εκπροσώπους του χώρου των ενώσεων και των συλλόγων, ομάδες πολιτών και οικογενειών. Μπορεί να περιλαμβάνει νομοθέτες, εκπροσώπους επιχειρήσεων και ευρωπαϊκών οργανισμών ή θεσμικών οργάνων.

- τη διατύπωση ή την ανανέωση μιας δήλωσης γενικής μακροπρόθεσμης πολιτικής, η οποία θα ενσωματώσει τους σφαιρικούς στόχους και τις θεμελιώδεις αρχές και θα αποτελέσει το εννοιολογικό πλαίσιο του Ευρωπαϊκού Έτους σε εθνικό επίπεδο.

- τη διαμόρφωση ευρέων εταιρικών σχέσεων, στις οποίες θα συμμετέχουν μη παραδοσιακοί εταίροι, όπως τα μέσα μαζικής ενημέρωσης, καθώς και οι οργανώσεις των νέων και οι ομάδες εθελοντών.

- την αποκέντρωση της διοργάνωσης των δραστηριοτήτων του Ευρωπαϊκού Έτους, έτσι ώστε να εξασφαλίζεται ότι οι ενέργειες απευθύνονται στους κατάλληλους αποδέκτες και ότι βασίζονται σε μία βιώσιμη τοπική τεχνογνωσία.

Ενδεχομένως είναι σκόπιμο να κληθούν οι υποψήφιες για ένταξη χώρες και οι χώρες του ΕΖΕΣ/ΕΟΧ να αναλάβουν την ίδια δέσμευση, προκειμένου να υποστηρίξουν ενεργά το Ευρωπαϊκό Έτος.

6. Συμπερασμα

Το 2004 η ευρωπαϊκή κοινή γνώμη θα είναι ιδιαίτερα ευαίσθητη στα αθλητικά θέματα. Το ευρωπαϊκό πρωτάθλημα ποδοσφαίρου και κυρίως η διεξαγωγή των Ολυμπιακών και Παραολυμπιακών Αγώνων στην Αθήνα θα προβάλουν ιδιαίτερα τον αθλητισμό υψηλού επιπέδου.

Η Κοινότητα, η οποία στο παρελθόν απέδειξε την προσήλωσή της στις εκπαιδευτικές αξίες που μπορεί να μεταδώσει ο αθλητισμός, θα έχει στη διάθεσή της μία εξαιρετική ευκαιρία για την ευαισθητοποίηση των κυβερνήσεων των κρατών μελών, των εκπαιδευτικών ιδρυμάτων και των αθλητικών οργανώσεων σχετικά με τη σημασία της οικοδόμησης μίας ευρείας εταιρικής σχέσης, προκειμένου να χρησιμοποιηθούν καλύτερα οι αθλητικές δραστηριότητες στον τομέα της εκπαίδευσης.

Απέναντι στις εμπορικές παρεκτροπές που απειλούν τον επαγγελματικό αθλητισμό και αμαυρώνουν την εικόνα του μεταξύ των πολιτών, είναι σημαντικό να ανακτηθούν τα πραγματικά ολυμπιακά ιδανικά έτσι ώστε να μπορέσουν να συνδράμουν στην πλήρη ανάπτυξη του ατόμου. Το Ευρωπαϊκό Έτος θα συμβάλει με αυτόν τον τρόπο στην αναβάθμιση της εικόνας του αθλητισμού στην ευρωπαϊκή κοινωνία και στην αντισταθμιστική δράση κατά του κινδύνου της καθιστικής ζωής και της κοινωνικής απομόνωσης που συνδέεται με την αυξανόμενη χρήση των νέων τεχνολογιών.

2001/0244 (COD)

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την ανακήρυξη του 2004 ως ευρωπαϊκού έτους εκπαίδευσης μέσω του αθλητισμού

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 149,

την πρόταση της Επιτροπής [10],

[10] ΕΕ C ...

τη γνώμη της Οικονομικής και Κοινωνικής Επιτροπής [11],

[11] ΕΕ C ...

τη γνώμη της Επιτροπής των Περιφερειών [12],

[12] ΕΕ C ...

Αποφασίζοντας σύμφωνα με τη διαδικασία που προβλέπεται στο άρθρο 251 της συνθήκης [13],

[13] ΕΕ C ...

Εκτιμώντας τα ακόλουθα:

(1) Η προώθηση μιας ποιοτικής εκπαίδευσης συγκαταλέγεται μεταξύ των στόχων της Ευρωπαϊκής Κοινότητας.

(2) Οι εκπαιδευτικές αξίες του αθλητισμού αναγνωρίστηκαν από το Ευρωπαϊκό Συμβούλιο της Νίκαιας στις 7, 8 και 9 Δεκεμβρίου 2000, το οποίο επιβεβαίωσε με αυτόν τον τρόπο άλλες προηγούμενες δηλώσεις, και ιδίως τη δήλωση 29 που προσαρτάται στη συνθήκη του Άμστερνταμ, στην οποία τονίζεται ο ρόλος του αθλητισμού στη διαμόρφωση ταυτότητας και στην προσέγγιση των ανθρώπων.

(3) Το Ευρωπαϊκό Συμβούλιο της Νίκαιας κάλεσε τα κοινοτικά θεσμικά όργανα να λάβουν υπόψη τις εκπαιδευτικές αξίες του αθλητισμού στις ενέργειές τους βάσει των διαφόρων διατάξεων της Συνθήκης, υπογραμμίζοντας ειδικότερα ότι είναι σημαντικό τα κράτη μέλη να ενθαρρύνουν τον εθελοντισμό με την υποστήριξη της Κοινότητας.

(4) Στο ψήφισμα του Συμβουλίου και των εκπροσώπων των κυβερνήσεων των κρατών μελών που συγκλήθηκαν στο πλαίσιο του Συμβουλίου της 17ης Δεκεμβρίου 1999 σχετικά με την εκπαιδευτική διάσταση των αθλητικών δραστηριοτήτων εκτιμάται ότι οι αθλητικές δραστηριότητες ενέχουν παιδαγωγική αξία και συνεπώς μπορούν να συμβάλουν στην ενίσχυση της κοινωνίας των πολιτών. ακόμα καλείται η Ευρωπαϊκή Επιτροπή να διαμορφώσει, σε συνεργασία με τα κράτη μέλη, μία συνεκτική προσέγγιση για την εκμετάλλευση των εκπαιδευτικών δυνατοτήτων που προσφέρουν οι αθλητικές δραστηριότητες.

(5) Το Ευρωπαϊκό Κοινοβούλιο εξέδωσε συμπεράσματα [14] που επιβεβαιώνουν τη γνώμη της Επιτροπής σχετικά με τις εκπαιδευτικές αξίες του αθλητισμού και υπογραμμίζουν τη σημασία των αθλητικών δραστηριοτήτων για την απόκτηση σημαντικών κοινωνικών αξιών, όπως το ομαδικό πνεύμα.

[14] ΕΕ C 135 της 07.05.2001, σ. 252.

(6) Το Ευρωπαϊκό Κοινοβούλιο έχει επίσης καλέσει την Ευρωπαϊκή Επιτροπή να προτείνει τη διοργάνωση ενός Ευρωπαϊκού Έτους για τον αθλητισμό [15].

[15] ΕΕ C 200 της 30.06.1997, σ. 252.

(7) Η Επιτροπή των Περιφερειών σημειώνει στη γνώμη της [16] σχετικά με το έγγραφο διαβουλεύσεων της Επιτροπής με τίτλο "Το ευρωπαϊκό πρότυπο του αθλητισμού" τη σημασία του αθλητισμού στην κατάρτιση του ατόμου.

[16] CdR 37/99 fin της 15ης και 16ης Σεπτεμβρίου 1999.

(8) Η Επιτροπή, στην λεγόμενη "Έκθεση του Ελσίνκι" [17] για τον αθλητισμό, εξέτασε την πιθανότητα να χρησιμοποιήσει τις αθλητικές δραστηριότητες στους τομείς της εκπαίδευσης και της νεολαίας, δεδομένων των αξιών που μεταφέρει ο αθλητισμός.

[17] Ibid. 3.

(9) Τα έγγραφα της Επιτροπής για τη διά βίου μάθηση [18] καθώς και για τους μελλοντικούς στόχους των εκπαιδευτικών συστημάτων [19] περιέχουν συγκεκριμένες αναφορές στην προστιθέμενη αξία που φέρουν οι ενέργειες μέσω του αθλητισμού για τη βελτίωση της ποιότητας της εκπαίδευσης.

[18] Ibid. 5.

[19] Ibid. 6.

(10) Η ατομική καθώς και η ομαδική σωματική δραστηριότητα αποτελεί ένα κατάλληλο αντιστάθμισμα στην εκμάθηση των νέων τεχνολογιών, η οποία χαρακτηρίζεται από την καθιστική και ατομική εργασία.

(11) Ο όλο και πιο πρόωρος χαρακτήρας της αθλητικής σταδιοδρομίας πλήττει τους νέους, που αντιμετωπίζουν την αλλοτρίωση των σπουδών τους.

(12) Ο αθλητισμός διευκολύνει την κινητικότητα των ατόμων και ευνοεί τις πολυπολιτισμικές ανταλλαγές. όμως τα εκπαιδευτικά και πανεπιστημιακά ιδρύματα δεν έχουν ακόμα εκμεταλλευτεί πλήρως τις δυνατότητες που προσφέρει αυτός ο τομέας.

(13) Το 2004 θα διεξαχθούν οι Ολυμπιακοί Αγώνες στην Αθήνα με μεγάλο συμβολικό φορτίο και έντονο αντίκτυπο στα μέσα μαζικής ενημέρωσης. Ο αντίκτυπος αυτός πρέπει να χρησιμοποιηθεί υπέρ της προώθησης ενός αθλητισμού δημοκρατικού, στον οποίο θα έχουν πρόσβαση όλοι οι πολίτες και ο οποίος θα μπορεί να συμβάλει στην ενίσχυση των εκπαιδευτικών πολιτικών. Άλλες μείζονος σημασίας αθλητικές διοργανώσεις, όπως το πανευρωπαϊκό πρωτάθλημα ποδοσφαίρου του 2004 στην Πορτογαλία (EURO 2004) θα επιτρέψουν επίσης την ενίσχυση της επικοινωνιακής διάστασης του Έτους.

(14) Η ευαισθητοποίηση στις εκπαιδευτικές αξίες του αθλητισμού έγκειται ουσιαστικά στην αποτελεσματική δράση σε επίπεδο κρατών μελών, η οποία πρέπει να συμπληρωθεί από συντονισμένες προσπάθειες σε ευρωπαϊκό επίπεδο, ενώ το Ευρωπαϊκό Έτος μπορεί να χρησιμεύσει ως καταλύτης για την ενημέρωση του κοινού και την προώθηση αυτής της δράσης.

(15) Είναι απαραίτητη η συνεκτικότητα και η συμπληρωματικότητα με άλλες κοινοτικές πρωτοβουλίες, ιδίως στους τομείς της καταπολέμησης των διακρίσεων και του κοινωνικού αποκλεισμού καθώς και τους τομείς της προώθησης της εκπαίδευσης, της κατάρτισης των ανθρώπινων δικαιωμάτων και της ισότητας των δύο φύλων.

(16) Η συμφωνία για τον Ευρωπαϊκό Οικονομικό Χώρο (συμφωνία ΕΟΧ) προβλέπει μία πιο ευρεία συνεργασία στον τομέα της εκπαίδευσης και της νεολαίας μεταξύ αφενός της Ευρωπαϊκής Κοινότητας και των κρατών μελών της και αφετέρου των χωρών της Ευρωπαϊκής Ζώνης Ελεύθερων Συναλλαγών που συμμετέχουν στον Ευρωπαϊκό Οικονομικό Χώρο (χώρες ΕΖΕΣ/ΕΟΧ).

(17) Είναι σκόπιμο να προβλεφθεί η συμμετοχή των υποψήφιων για ένταξη χωρών της Κεντρικής και Ανατολικής Ευρώπης στο Ευρωπαϊκό Έτος, σύμφωνα με τις προϋποθέσεις που έχουν καθοριστεί στις ευρωπαϊκές συμφωνίες, στα πρόσθετα πρωτόκολλά τους και στις αποφάσεις των αντίστοιχων συμβουλίων σύνδεσης. Όσον αφορά την Κύπρο, η συμμετοχή αυτή χρηματοδοτείται από συμπληρωματικές πιστώσεις σύμφωνα με διαδικασίες που θα συμφωνηθούν με τη χώρα αυτή, και το ίδιο ισχύει για τη Μάλτα και την Τουρκία, βάσει επιπλέον πιστώσεων σύμφωνα με τη συνθήκη.

(18) Η παρούσα απόφαση δημιουργεί, για όλη τη διάρκεια του προγράμματος, ένα συνολικό κονδύλιο το οποίο αποτελεί προνομιακή αναφορά για την αρμόδια για τον προϋπολογισμό αρχή, με την έννοια του σημείου 33 της διοργανικής συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής [20], για τη δημοσιονομική πειθαρχία και τη βελτίωση της διαδικασίας του προϋπολογισμού.

[20] ΕΕ C 172 της 18.06.1999, σ. 1.

(19) Σύμφωνα με τις αρχές της επικουρικότητας και της αναλογικότητας, όπως αυτές ορίζονται στο άρθρο 5 της Συνθήκης, οι στόχοι της προτεινόμενης ενέργειας δεν μπορούν να επιτευχθούν επαρκώς από τα κράτη μέλη για λόγους όπως η ανάγκη για πολυμερείς εταιρικές σχέσεις, η διακρατική ανταλλαγή πληροφοριών και η διάδοση σε κοινοτική κλίμακα των ορθών πρακτικών. Η παρούσα απόφαση δεν υπερβαίνει τα όρια που είναι αναγκαία για την επίτευξη των στόχων αυτών.

ΑΠΟΦΑΣIZOYN:

Άρθρο 1 Ανακήρυξη του Ευρωπαϊκού Έτους εκπαίδευσης μέσω του αθλητισμού

Το έτος 2004 ανακηρύσσεται "Ευρωπαϊκό Έτος εκπαίδευσης μέσω του αθλητισμού".

Άρθρο 2 Στόχοι

Οι στόχοι του Ευρωπαϊκού Έτους εκπαίδευσης μέσω του αθλητισμού είναι οι εξής:

1. να ευαισθητοποιήσει τα εκπαιδευτικά ιδρύματα και τις αθλητικές οργανώσεις σχετικά με τη συνεργασία, δεδομένης της εκπαιδευτικής σημασίας του αθλητισμού ως κοινωνικού φαινομένου με μεγάλη ικανότητα διείσδυσης σε όλα τα κοινωνικά στρώματα και ιδίως μεταξύ των νέων.

2. να προωθήσει τη χρήση των αξιών που ενέχει ο αθλητισμός κατά την ανάπτυξη της βασικής παιδείας, έτσι ώστε να δίνεται η δυνατότητα κυρίως στους νέους να αναπτύσσουν τόσο τις φυσικές όσο και τις κοινωνικές τους ικανότητες, όπως η ομαδική εργασία, η αλληλεγγύη, η ανεκτικότητα και η ευγενής άμιλλα.

3. να υπογραμμίσει τη θετική συμβολή του εθελοντισμού στην παράλληλη εκπαίδευση, ιδίως των νέων, αλλά και στην ανάπτυξη του αθλητικού κινήματος.

4. να προωθήσει την κινητικότητα και τις ανταλλαγές των μαθητών, ιδιαίτερα σε ένα πολυπολιτισμικό περιβάλλον και μέσω της διοργάνωσης αθλητικών και πολιτιστικών συναντήσεων στο πλαίσιο των σχολικών δραστηριοτήτων.

5. να ενθαρρύνει τον προβληματισμό και τη συζήτηση σχετικά με τα μέτρα που απαιτούνται ώστε να προαχθεί η κοινωνική ένταξη των μη ευνοημένων ομάδων, μέσω αθλητικών δραστηριοτήτων, στο εκάστοτε εκπαιδευτικό σύστημα.

6. να ενθαρρύνει τις αθλητικές δραστηριότητες στο διδακτικό πρόγραμμα έτσι ώστε να καταπολεμήσει την τάση για καθιστική ζωή των μαθητών και να συμβάλει στη βελτίωση της φυσικής κατάστασής τους.

7. να ασχοληθεί με τα προβλήματα που αφορούν την εκπαίδευση των νέων αθλητών που ξεκινούν μία αθλητική σταδιοδρομία όλο και νωρίτερα.

Άρθρο 3 Περιεχόμενο των μέτρων

1. Τα μέτρα που λαμβάνονται για την επίτευξη των στόχων που καθορίζονται στο άρθρο 2 περιλαμβάνουν τη διοργάνωση των ακόλουθων δραστηριοτήτων ή τη χορήγηση ενίσχυσης στο πλαίσιο αυτών:

α) τη διοργάνωση συνεδριάσεων και εκδηλώσεων, συμπεριλαμβανομένων των συνεδριάσεων έναρξης και λήξης.

β) τη διοργάνωση εθελοντικών ενεργειών με την ευκαιρία των Ολυμπιακών και Παραολυμπιακών Αγώνων στην Αθήνα καθώς και άλλων σημαντικών αθλητικών εκδηλώσεων.

γ) τη διεξαγωγή εκστρατειών ενημέρωσης και προβολής με σκοπό τη διάδοση των εκπαιδευτικών αξιών του αθλητισμού.

δ) τη συνεργασία με τα μέσα μαζικής ενημέρωσης.

ε) τη διεξαγωγή ερευνών και μελετών.

στ) τη διοργάνωση εκδηλώσεων για τη διάδοση πληροφοριών, και ειδικότερα παραδειγμάτων ορθής πρακτικής.

ζ) τη χορήγηση οικονομικής ενίσχυσης σε πρωτοβουλίες που αναλαμβάνονται σε διακρατικό, εθνικό, περιφερειακό ή τοπικό επίπεδο, με σκοπό την προώθηση των στόχων του Ευρωπαϊκού Έτους εκπαίδευσης μέσω του αθλητισμού.

2. Τα μέτρα που αναφέρονται στην παράγραφο 1 αναλύονται λεπτομερώς στο παράρτημα.

Άρθρο 4 Εφαρμογή της απόφασης και συνεργασία με τα κράτη μέλη

1. Η Επιτροπή εξασφαλίζει την εκτέλεση των κοινοτικών ενεργειών που διεξάγονται δυνάμει της παρούσας απόφασης.

2. Κάθε κράτος μέλος διορίζει έναν ή περισσότερους αρμόδιους φορείς, οι οποίοι θα είναι επιφορτισμένοι με τη συμμετοχή στο Ευρωπαϊκό Έτος και με το συντονισμό των ενεργειών που προβλέπονται σε εθνικό επίπεδο, μέσω της βοήθειας για τη διαδικασία επιλογής που περιγράφεται στο άρθρο 7.

Άρθρο 5 Οικονομικές διατάξεις

1. Τα μέτρα κοινοτικής εμβέλειας, όπως αυτά περιγράφονται στο μέρος A του παραρτήματος, μπορούν να επιδοτηθούν έως και σε ποσοστό 80%, το ανώτερο, του συνολικού κόστους από το γενικό προϋπολογισμό των Ευρωπαϊκών Κοινοτήτων.

2. Τα μέτρα τοπικής, περιφερειακής, εθνικής ή διακρατικής εμβέλειας, όπως αυτά περιγράφονται στο μέρος B του παραρτήματος, μπορούν να συγχρηματοδοτηθούν από το γενικό προϋπολογισμό των Ευρωπαϊκών Κοινοτήτων έως και σε ποσοστό 50%, το ανώτερο, του συνολικού κόστους τους.

Άρθρο 6 Διαδικασία υποβολής και επιλογής των αιτήσεων

1. Οι αιτήσεις συγχρηματοδότησης των ενεργειών από τον κοινοτικό προϋπολογισμό, βάσει του άρθρου 5 παράγραφος 2, υποβάλλονται στην Επιτροπή από τον φορέα ή τους φορείς που αναφέρονται στο άρθρο 4 παράγραφος 2. Περιλαμβάνουν τις πληροφορίες που θα επιτρέψουν την εκτίμηση των τελικών αποτελεσμάτων βάσει αντικειμενικών κριτηρίων. Η Επιτροπή λαμβάνει σε μεγάλο βαθμό υπόψη την αξιολόγηση των ίδιων των ενδιαφερόμενων φορέων.

2. Οι αποφάσεις χρηματοδότησης και συγχρηματοδότησης ενεργειών βάσει του άρθρου 5 λαμβάνονται από την Επιτροπή ύστερα από γνωμοδότηση ομάδας εμπειρογνωμόνων. Η Επιτροπή φροντίζει για την ισόρροπη κατανομή των πόρων μεταξύ των κρατών μελών και των διαφόρων τομέων δραστηριοτήτων.

3. Η Επιτροπή (ιδίως μέσω των εθνικών και περιφερειακών φορέων ανταπόκρισής της), σε συνεργασία με τους φορείς που αναφέρονται στο άρθρο 4 παράγραφος 2, εξασφαλίζει ότι οι προσκλήσεις για την υποβολή προτάσεων θα δημοσιευθούν μέσα σε επαρκή χρονικά όρια και θα διαδοθούν όσο είναι δυνατόν ευρύτερα.

Άρθρο 7 Συνεκτικότητα και συμπληρωματικότητα

1. Η Επιτροπή, σε συνεργασία με τα κράτη μέλη, εξασφαλίζει τη συνεκτικότητα μεταξύ των μέτρων που προβλέπονται από την παρούσα απόφαση και των άλλων κοινοτικών ενεργειών και πρωτοβουλιών.

2. Επίσης εξασφαλίζει τη βέλτιστη συμπληρωματικότητα μεταξύ του Ευρωπαϊκού Έτους εκπαίδευσης μέσω του αθλητισμού και των άλλων υφιστάμενων περιφερειακών, εθνικών και κοινοτικών πρωτοβουλιών και πόρων που μπορούν να συμβάλουν στην επίτευξη των στόχων του Ευρωπαϊκού Έτους εκπαίδευσης μέσω του αθλητισμού.

Άρθρο 8 Συμμετοχή των χωρών της ΕΖΕΣ/ΕΟΧ, των συνδεδεμένων χωρών της Κεντρικής και Ανατολικής Ευρώπης, της Κύπρου, της Μάλτας και της Τουρκίας

Το Ευρωπαϊκό Έτος εκπαίδευσης μέσω του αθλητισμού είναι ανοικτό στη συμμετοχή:

- των χωρών της ΕΖΕΣ/ΕΟΧ, σύμφωνα με τους όρους που καθορίζονται στη συμφωνία ΕΟΧ,

- των συνδεδεμένων χωρών της Κεντρικής και Ανατολικής Ευρώπης (ΧΚΑΕ) σύμφωνα με τους όρους που καθορίζονται στις ευρωπαϊκές συμφωνίες, στα πρόσθετα πρωτόκολλά τους και τις αποφάσεις των αντίστοιχων συμβουλίων σύνδεσης,

- της Κύπρου, με χρηματοδότηση από συμπληρωματικές πιστώσεις σύμφωνα με διαδικασίες που θα συμφωνηθούν με την εν λόγω χώρα,

- της Μάλτας και της Τουρκίας, με χρηματοδότηση από συμπληρωματικές πιστώσεις σύμφωνα με τις διατάξεις της Συνθήκης.

Άρθρο 9 Προϋπολογισμός

1. Το συνολικό δημοσιονομικό κονδύλιο για την εκτέλεση της παρούσας απόφασης καθορίζεται σε 11,5 εκατομμύρια EUR (εκ των οποιων 8 εκατομμυρια EUR για το 2004 και 3,5 εκατομμυρια για το 2003, για την εναρξη της προετοιμασιας της Χρονιας απο την 1η Ιανουαριου 2003).

2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

3. Μπορούν επίσης να χρηματοδοτηθούν, με πρωτοβουλία της Επιτροπής, οι δαπάνες τεχνικής και διοικητικής υποστήριξης για το 2004, προς κοινό όφελος της Επιτροπής και των δικαιούχων της ενέργειας, οι οποίες δεν εμπίπτουν στην κατηγορία των μόνιμων καθηκόντων δημόσιας διοίκησης που συνδέονται με τον προσδιορισμό, την προετοιμασία, τη διαχείριση, την παρακολούθηση, το δημοσιονομικό έλεγχο και το γενικότερο έλεγχο των μέτρων.

Άρθρο 10 Διεθνής συνεργασία

Στο πλαίσιο του Ευρωπαϊκού Έτους εκπαίδευσης μέσω του αθλητισμού, η Επιτροπή μπορεί να συνεργαστεί με τους ενδιαφερόμενους διεθνείς οργανισμούς.

Άρθρο 11 Παρακολούθηση και αξιολόγηση

Το αργότερο την 31η Δεκεμβρίου 2005 η Επιτροπή υποβάλλει έκθεση στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών σχετικά με την υλοποίηση, τα αποτελέσματα και τη σφαιρική αξιολόγηση των μέτρων που προβλέπονται με την παρούσα απόφαση.

Άρθρο 12 Έναρξη ισχύος

Η παρούσα απόφαση τίθεται σε ισχύ την ημέρα ύστερα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος

ΠΑΡΑΡΤΗΜΑ

Φυση των μετρων που προβλεπονται στο αρθρο 3

(A) Δράση σε κοινοτική κλίμακα

1. Συνεδριάσεις και εκδηλώσεις:

(α) διοργάνωση συνεδριάσεων σε κοινοτικό επίπεδο.

(β) διοργάνωση εκδηλώσεων ευαισθητοποίησης, συμπεριλαμβανομένων των συνεδριάσεων έναρξης και λήξης του Ευρωπαϊκού Έτους εκπαίδευσης μέσω του αθλητισμού.

(γ) διοργάνωση ενεργειών εθελοντισμού με την ευκαιρία της διεξαγωγής των Ολυμπιακών Αγώνων και των Παραολυμπιακών Αγώνων το 2004 στην Αθήνα, καθώς και άλλων σημαντικών αθλητικών εκδηλώσεων στην κοινοτική επικράτεια.

2. Εκστρατείες ενημέρωσης και προβολής που περιλαμβάνουν:

(α) το σχεδιασμό λογοτύπου και συνθημάτων για το Ευρωπαϊκό Έτος εκπαίδευσης μέσω του αθλητισμού, τα οποία θα χρησιμοποιηθούν στο πλαίσιο όλων των δραστηριοτήτων που συνδέονται με αυτό.

(β) ενημερωτική εκστρατεία σε κοινοτική κλίμακα.

(γ) την παραγωγή εργαλείων και μέσων στο σύνολο της Κοινότητας.

(δ) τις κατάλληλες πρωτοβουλίες των ευρωπαϊκών οργανώσεων που δρουν στους τομείς της εκπαίδευσης και του αθλητισμού, προκειμένου να διαδοθούν πληροφορίες σχετικά με το Ευρωπαϊκό Έτος εκπαίδευσης μέσω του αθλητισμού.

(ε) τη διοργάνωση ευρωπαϊκών διαγωνισμών όπου θα τονίζονται τα επιτεύγματα και οι νέες εμπειρίες που αφορούν τα θέματα του Ευρωπαϊκού Έτους εκπαίδευσης μέσω του αθλητισμού.

3. Άλλες ενέργειες:

(α) Συνεργασία με τα μέσα μαζικής επικοινωνίας ως εταίρους για τη διάδοση πληροφοριών σχετικά με το Ευρωπαϊκό Έτος εκπαίδευσης μέσω του αθλητισμού, για τη χρήση νέων μέσων που θα διευκολύνουν την πρόσβαση σε αυτή την πληροφόρηση (όπως π.χ. ο υποτιτλισμός για τα άτομα με μειωμένη ακοή και η περιγραφή των εικόνων για τα άτομα με προβλήματα όρασης), εάν χρειαστεί και σε άλλα προγράμματα, καθώς και για τη βελτίωση της επικοινωνίας σχετικά με την εκπαίδευση μέσω του αθλητισμού.

(β) έρευνες και μελέτες σε κοινοτική κλίμακα, που να αφορούν ιδίως θέματα σχετικά με:

(γ) τη συμβολή στην επίτευξη των στόχων που αναφέρονται στο άρθρο 2.

(δ) την αξιολόγηση του αντικτύπου του Ευρωπαϊκού Έτους εκπαίδευσης μέσω του αθλητισμού, η οποία θα παρουσιαστεί σε έρευνα του Ευρωβαρομέτρου, καθώς και σε μία έκθεση αξιολόγησης για την αποτελεσματικότητα και τον αντίκτυπο του Ευρωπαϊκού Έτους.

4. Η χρηματοδότηση μπορεί να έχει τις εξής μορφές:

(α) άμεση αγορά αγαθών και υπηρεσιών, ειδικότερα στον τομέα της επικοινωνίας, των ερευνών και των μελετών, μέσω μειοδοτικών διαγωνισμών ανοικτών ή/και περιορισμένων.

(β) επιδοτήσεις που χορηγούνται για την κάλυψη των δαπανών ειδικών εκδηλώσεων, οι οποίες διοργανώνονται σε ευρωπαϊκό επίπεδο με σκοπό την προβολή του Ευρωπαϊκού Έτους εκπαίδευσης μέσω του αθλητισμού και την ευαισθητοποίηση του κοινού στο γεγονός αυτό. η χρηματοδότηση αυτή δεν θα υπερβεί το 80 % του συνολικού κόστους.

(B) Δράση σε εθνική κλίμακα

Διάφορες ενέργειες σε τοπικό, περιφερειακό, εθνικό ή διακρατικό επίπεδο μπορούν να πληρούν τους όρους που απαιτούνται για τη χρηματοδότηση από τον κοινοτικό προϋπολογισμό, έως και σε ποσοστό 50 % του συνολικού κόστους, ανάλογα με τη φύση και το προτεινόμενο περιεχόμενο. Μεταξύ αυτών των ενεργειών περιλαμβάνονται οι εξής:

1. εκδηλώσεις που συνδέονται με τους στόχους του Ευρωπαϊκού Έτους εκπαίδευσης μέσω του αθλητισμού, συμπεριλαμβανομένης μιας εναρκτήριας εκδήλωσης για το Έτος.

2. ενημερωτικές εκστρατείες και μέτρα διάδοσης των ορθών πρακτικών, άλλα από εκείνα που αναφέρονται στο μέρος A ανωτέρω.

3. απονομή βραβείων ή διοργάνωση διαγωνισμών.

4. έρευνες και μελέτες άλλες από εκείνες που αναφέρονται στο μέρος A ανωτέρω.

(Γ) Ενέργειες που δεν δικαιούνται καμία οικονομική ενίσχυση από τον κοινοτικό προϋπολογισμό

Η Κοινότητα θα παράσχει την ηθική της υποστήριξη, συμπεριλαμβανομένης της γραπτής άδειας χρήσης του λογοτύπου και άλλου υλικού που συνδέεται με το Ευρωπαϊκό Έτος εκπαίδευσης μέσω του αθλητισμού, σε πρωτοβουλίες που προτείνονται από δημόσιους ή ιδιωτικούς οργανισμούς, στο βαθμό που αυτοί οι οργανισμοί είναι σε θέση να αποδείξουν ικανοποιητικά ότι οι εν λόγω πρωτοβουλίες ήδη διεξάγονται ή θα διεξαχθούν κατά το 2004 και έχουν πιθανότητες να συμβάλουν στην επίτευξη ενός ή περισσότερων στόχων του Ευρωπαϊκού Έτους.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας πολιτικής: Εκπαίδευση και πολιτισμός

Δραστηριότητα: Οπτικοακουστική πολιτική και αθλητισμός

Ονομασια τησ δρασησ: Ευρωπαϊκο ετος εκπαιδευσησ μεσω του αθλητισμου 2004

1. ΓΡΑΜΜΗ ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ

- Νέα γραμμή B3-1004 του προϋπολογισμού

- Ευρωπαϊκό Έτος εκπαίδευσης μέσω του αθλητισμού

- Η γραμμή B3-1004A πρέπει να συνδεθεί με την ανωτέρω γραμμή, για τις δαπάνες διοικητικής υποστήριξης.

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1 Συνολικό κονδύλιο της δράσης (Μέρος B):

11,5 εκατ. EUR σε ΠΑΥ (3,5 εκατ. EUR και 8 εκατ. EUR το 2004)

2.2 Περίοδος υλοποίησης:

Από την 1η Ιανουαρίου 2003 έως την 31η Δεκεμβρίου 2004 (το 2003 είναι προπαρασκευαστικό έτος).

2.3 Συνολική πολυετής εκτίμηση των δαπανών:

α) Χρονοδιάγραμμα των πιστώσεων αναλήψεων υποχρεώσεων/των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

β) Τεχνική και Διοικητική Συνδρομή (ΤΔΣ) και Δαπάνες Στήριξης (ΔΣ) (πρβλ. σημείο 6.1.2

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4 Συμβατότητα με τον δημοσιονομικό προγραμματισμό και με τις δημοσιονομικές προοπτικές

|X| Πρόταση συμβατή με τον ισχύοντα δημοσιονομικό προγραμματισμό.

2.5 Δημοσιονομικές επιπτώσεις επί των εσόδων

|X| Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 149 της συνθήκης για την ίδρυση της Ευρωπαϊκής Κοινότητας

Απόφαση .../.../ΕΚ του Ευρωπαϊκού Κοινοβουλίου και του Συμβουλίου της ..., σχετικά με το Ευρωπαϊκό Έτος εκπαίδευσης μέσω του αθλητισμού.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1 Αναγκαιότητα κοινοτικής παρέμβασης

5.1.1 Επιδιωκόμενοι στόχοι

Ο αθλητισμός αποτελεί εξαιρετικό εκπαιδευτικό μέσο, που επιτρέπει να εξισορροπηθούν καλύτερα η απόκτηση των τεχνικών γνώσεων και των κοινωνικών δεξιοτήτων. Πράγματι υπάρχει ο κίνδυνος ανισορροπίας για τα εκπαιδευτικά συστήματα, ο οποίος δημιουργείται από μία εκπαίδευση που εστιάζεται υπέρ το δέον στις νέες τεχνολογίες παραμελώντας έτσι την ολοκληρωμένη παιδεία του ατόμου. Επιπλέον, η εικόνα του αθλητισμού είχε αμαυρωθεί, όπως υπογραμμίζει η Επιτροπή στην έκθεσή της του Ελσίνκι [21], από προβλήματα που αφορούν την υπερβολική εμπορευματοποίηση, το ντόπινγκ ή τη βία.

[21] (COM(1999) 644 της 01.12.1999.

Ακόμα, οι ειδικοί συμφωνούν ότι οι αθλητικές δραστηριότητες αποτελούν εξαιρετικό μέσο για την ανάπτυξη της παράλληλης εκπαίδευσης, με σκοπό την ανάπτυξη του πολίτη. Η μεγάλη κοινωνική διείσδυσή τους, επιτρέπει στις αθλητικές δραστηριότητες να διαδίδουν ένα σύνολο εκπαιδευτικών αξιών. Το γεγονός αυτό αναγνωρίστηκε από το Ευρωπαϊκό Συμβούλιο, το Συμβούλιο και το Ευρωπαϊκό Κοινοβούλιο, τα οποία κάλεσαν την Επιτροπή να λάβει υπόψη την εκπαιδευτική πτυχή του αθλητισμού στο πλαίσιο των κοινοτικών αρμοδιοτήτων σε θέματα εκπαίδευσης και νεολαίας. Κατά συνέπεια είναι σκόπιμη η ενεργοποίηση της εταιρικής σχέσης σχολείου / αθλητισμού και για το σκοπό αυτό πρέπει να διαμορφωθεί μία εικόνα αξιοπιστίας των αθλητικών δραστηριοτήτων ως εκπαιδευτικών μέσων.

Ο στόχος της ενέργειας συνίσταται συνεπώς στα εξής:

- να αποδείξει στους ευρωπαίους πολίτες ότι εκτός από τη διάστασή του ως θεάματος, ο αθλητισμός αντιπροσωπεύει πάντα ένα εξαιρετικό εκπαιδευτικό μέσο, όχι μόνο από σωματική άποψη αλλά και λόγω των κοινωνικών αξιών που μεταφέρει.

- να ευαισθητοποιήσει την ευρωπαϊκή κοινωνία και τους εκπαιδευτικούς κύκλους σχετικά με την ανάγκη να βελτιωθούν η φυσική κατάσταση και οι κοινωνικές συνήθειες των ευρωπαίων σπουδαστών, αντισταθμίζοντας έτσι την υπερβολικά τεχνική εκπαίδευση ή την καθιστική ζωή.

- να παροτρύνει τις εκπαιδευτικές και τις αθλητικές οργανώσεις της Κοινότητας να διαμορφώσουν μία στενή εταιρική σχέση προκειμένου να εντάξουν καλύτερα τη σωματική δραστηριότητα και τις αξίες του αθλητισμού στην εκπαίδευση.

- να αποδείξει στην ευρωπαϊκή κοινωνία ότι η Κοινότητα ενδιαφέρεται για την κοινωνική και εκπαιδευτική διάσταση του αθλητισμού και όχι μόνο για την οικονομική διάστασή του.

Δεδομένου ότι ο επιδιωκόμενος στόχος αφορά κατά πρώτο λόγο την ευαισθητοποίηση των πολιτών σχετικά με τη σημασία του αθλητισμού στην εκπαίδευση, φαίνεται ότι η πιο ενδεδειγμένη δράση για την επίλυση του προβλήματος είναι η διοργάνωση ενός Ευρωπαϊκού Έτους, ικανό να έχει μεγάλο αντίκτυπο. Το γεγονός ότι το 2004 είναι επίσης το έτος των Ολυμπιακών και των Παραολυμπιακών Αγώνων στην Αθήνα, θα δώσει τη δυνατότητα να αντληθούν οφέλη από τον αντίκτυπο των Αγώνων αυτών στα μέσα μαζικής ενημέρωσης και να αποδειχθεί στους ευρωπαίους πολίτες το κοινωνικό πρόσωπο του αθλητισμού και η προστιθέμενη αξία του ως παράγοντα βελτίωσης της εκπαίδευσης.

Η διοργάνωση ενός Ευρωπαϊκού Έτους - ενέργεια μεγάλης εμβέλειας αλλά περιορισμένης χρονικής διάρκειας - αποτελεί ένα μέσο ιδιαίτερα προσαρμοσμένο στην κοινοτική δράση με την έννοια ότι θα έχει ως κεντρικό στόχο την καλύτερη χρήση των εκπαιδευτικών αξιών του αθλητισμού για την βελτίωση των εκπαιδευτικών προγραμμάτων και ιδίως της παράλληλης εκπαίδευσης, μέσω της καθιέρωσης μιας στενής εταιρικής σχέσης μεταξύ των εκπαιδευτικών και αθλητικών οργανώσεων.

Οι προβλεπόμενες ενέργειες αποβλέπουν στα εξής:

- να διευκολύνουν την εταιρική σχέση μεταξύ των σχολείων και των αθλητικών οργανώσεων.

- να χρησιμοποιήσουν τον εθελοντισμό των νέων ως μέσο βελτίωσης της εκπαίδευσης.

- να εμπνεύσουν την προετοιμασία μεταγενέστερων κοινοτικών ενεργειών στον τομέα του αθλητισμού.

- να μετρήσουν τον αντίκτυπο που θα έχουν στους πολίτες οι ενέργειες που θα διεξαχθούν στο πλαίσιο του Ευρωπαϊκού Έτους, προκειμένου να αναλυθεί η επικοινωνιακή διάστασή τους και ιδίως η σύνδεση ορισμένων μηνυμάτων με διάφορες μεγάλες αθλητικές εκδηλώσεις.

5.1.2 Μέτρα σχετικά με την εκ των προτέρων (ex ante) αξιολόγηση

Η εκ των προτέρων αξιολόγηση διεξήχθη από το Φεβρουάριο του 2001 έως τον Ιούνιο του 2001 από την Επιτροπή. Ύστερα από την επικύρωση της επιλογής ενός ευρωπαϊκού έτους, συλλέχθηκαν πληροφορίες μέσα στις υπηρεσίες της Επιτροπής (αξιολόγηση των προγραμμάτων ΣΩΚΡΑΤΗΣ και ΝΕΟΛΑΙΑ) καθώς και πληροφορίες σχετικά με τα ευρωπαϊκά έτη κατά του ρατσισμού και της διά βίου μάθησης. Για την αξιολόγηση ελήφθησαν υπόψη οι εμπειρίες που συλλέχθηκαν στην υπηρεσία που είναι αρμόδια για τη διαχείριση του Ευρωπαϊκού Έτους των Γλωσσών.

Όσον αφορά την επικοινωνιακή πτυχή και τις σχέσεις με τις αθλητικές οργανώσεις, η αξιολόγηση έλαβε επίσης υπόψη την έκθεση που συνέταξε η Επιτροπή το 1992 σχετικά με την εμπειρία της κοινοτικής παρουσίας στους Ολυμπιακούς Αγώνες της Albertville και της Βαρκελώνης.

Όσον αφορά την ορθότητα της παρέμβασης σε κοινοτικό επίπεδο, πρέπει να αναγνωριστεί ότι ο αθλητισμός είναι ο τομέας με την καλύτερη οργάνωση σε αυτή την κλίμακα. Πράγματι, δεν υπάρχει άλλο δίκτυο - πολιτιστικό ή εκπαιδευτικό - που να διαθέτει μόνιμες ευρωπαϊκές δομές. Επιπλέον, οι δραστηριότητές του προσανατολίζονται προς μία ευρωπαϊκή διάσταση, γεγονός που επιτρέπει την κινητικότητα των αθλούμενων. Μία ενέργεια στον τομέα της εκπαίδευσης μέσω του αθλητισμού αντιπροσωπεύει σχεδόν αυτόματα μία ενέργεια ευρωπαϊκής κλίμακας, δεδομένης της οργάνωσης των διαφόρων εταίρων.

Αυτή η αξιολόγηση τονίζει επίσης την ανάγκη για δράση σε πλαίσιο εταιρικής σχέσης. Η εταιρική αυτή σχέση πρέπει να φέρνει σε επαφή:

- πρώτον, τις εκπαιδευτικές και τις αθλητικές οργανώσεις σε εθνική και ευρωπαϊκή κλίμακα.

- δεύτερον, τα κράτη και τα μέσα μαζικής ενημέρωσης, έτσι ώστε να ευαισθητοποιηθεί η κοινή γνώμη όσον αφορά τις εκπαιδευτικές αξίες του αθλητισμού.

- τέλος, τα διάφορα κλιμάκια των δημόσιων διοικήσεων, απαραίτητη προϋπόθεση για την επιτυχία του έτους.

Στο οργανωτικό επίπεδο εξήχθησαν τα εξής συμπεράσματα:

- το 2002 πρέπει να προετοιμαστούν οι συγγραφές υποχρεώσεων για τις κυριότερες επικοινωνιακές ενέργειες, έτσι ώστε να μπορούν να χρησιμοποιηθούν από την 1η Ιανουαρίου του 2003 και συνεπώς οι ενέργειες αυτές να είναι σε θέση να ξεκινήσουν από την 1η Ιανουαρίου του 2004.

- το 2002 πρέπει να συνταχθεί το κείμενο των προσκλήσεων για υποβολή προτάσεων έτσι ώστε να εξασφαλισθεί η διοργάνωση των ενεργειών κατά τους πρώτους μήνες του 2004.

- οι προβλεπόμενοι όροι χρηματοδότησης των ενεργειών δεν πρέπει με κανένα τρόπο να δημιουργήσουν υπερβολικό φόρτο διοικητικής εργασίας, τον οποίο δεν θα μπορούσε να διαχειριστεί η αρμόδια υπηρεσία και ο οποίος θα παρέλυε τη διεξαγωγή του Έτους.

- πρέπει να δοθεί προτεραιότητα στις ενέργειες που ενέχουν μία πραγματική επικοινωνιακή διάσταση, γεγονός που θα επιτρέψει την προσέγγιση ευρέων στρωμάτων του πληθυσμού και παράλληλα θα καταστήσει δυνατό τον έλεγχο της αποτελεσματικότητας των μεθόδων παρέμβασης ενόψει μεταγενέστερων προτάσεων.

5.1.3 Μέτρα μετά την εκ των υστέρων (ex post) αξιολόγηση

Σύμφωνα με το άρθρο 12 της απόφασης, η Επιτροπή υποβάλλει το αργότερο την 31η Δεκεμβρίου 2005 έκθεση στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών, σχετικά με την υλοποίηση, τα αποτελέσματα και τη συνολική αξιολόγηση του Ευρωπαϊκού Έτους εκπαίδευσης μέσω του αθλητισμού.

5.2 Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

5.2.1 Στοχευόμενος πληθυσμός

Το Ευρωπαϊκό Έτος εκπαίδευσης μέσω του αθλητισμού θα προσανατολιστεί κυρίως στην άμεση πληροφόρηση του ευρέος κοινού σχετικά με τα οφέλη της χρησιμοποίησης των αθλητικών δραστηριοτήτων για τη βελτίωση των εκπαιδευτικών συστημάτων. Το σχέδιο αυτό θα απευθυνθεί σε όλα τα άτομα που διαμένουν μόνιμα μέσα στην Ευρωπαϊκή Ένωση, ασχέτως ηλικίας και κοινωνικής προέλευσης. Στο πλαίσιο αυτού του στόχου οι ενημερωτικές εκστρατείες και το ενημερωτικό υλικό θα κυμαίνονται ανάλογα με τη στοχευόμενη ομάδα. Μεταξύ αυτών των ομάδων μπορούν να συγκαταλέγονται οι εξής:

- οι μαθητές,

- οι γονείς των μαθητών,

- το εκπαιδευτικό προσωπικό,

- οι διευθύνοντες των εκπαιδευτικών οργανώσεων,

- οι διευθύνοντες των αθλητικών οργανώσεων,

- οι εκπαιδευτικές και οι αθλητικές οργανώσεις των διασυνοριακών περιοχών.

5.2.3 Ειδικοί στόχοι

Οι ειδικοί στόχοι με δείκτες αποτελεσμάτων είναι οι εξής:

- η δημιουργία δικτύων σταθερών εταιρικών σχέσεων μεταξύ των εκπαιδευτικών και των αθλητικών οργανώσεων σε κοινοτική και εθνική κλίμακα, προκειμένου να προαχθεί η χρησιμοποίηση των αθλητικών δραστηριοτήτων στα σχολεία: ο στόχος είναι να δημιουργηθεί τουλάχιστον ένα δίκτυο εταιρικών σχέσεων ανά χώρα καθώς και ένα ευρωπαϊκό δίκτυο.

- η διοργάνωση εκπαιδευτικών ενεργειών από τον χώρο του εθελοντισμού με την ευκαιρία των Ολυμπιακών και Παραολυμπιακών Αγώνων στην Αθήνα το 2004, καθώς και άλλων σημαντικών αθλητικών εκδηλώσεων στην επικράτεια της Κοινότητας. ο στόχος είναι να κινητοποιηθεί ο μεγαλύτερος δυνατός αριθμός νέων, ο οποίος θα λάβει την κατάλληλη κατάρτιση.

- η διοργάνωση εκπαιδευτικών ενεργειών από τον χώρο του εθελοντισμού σε διακρατική ή/και εθνική κλίμακα έτσι ώστε να ελεγχθούν οι δυνατότητες που προσφέρει αυτό το είδος δραστηριοτήτων.

- η προώθηση εκπαιδευτικών προγραμμάτων ανταλλαγών, στα οποία να χρησιμοποιείται περισσότερο η φυσική αγωγή ως κίνητρο της ανταλλαγής αλλά τα οποία να είναι σε θέση να συνδυάζουν ταυτόχρονα και άλλες δραστηριότητες, π.χ. πολιτιστικές δραστηριότητες. ο αριθμός των ανταλλαγών ανά κράτος θα αποτελεί τον σχετικό δείκτη.

- η προετοιμασία ενεργειών στήριξης προς τους νέους αθλητές υψηλού επιπέδου, έτσι ώστε να τους εξασφαλιστεί το κατάλληλο εκπαιδευτικό επίπεδο το οποίο να είναι συμβατό με την ανάπτυξη της αθλητικής σταδιοδρομίας τους. ο αριθμός των ενεργειών που θα πραγματοποιηθούν σε κάθε κράτος μέλος θα επιτρέψει να ελεγχθεί η αποτελεσματικότητα αυτής της ενέργειας.

5.2.3 Μέθοδοι παρέμβασης

Προβλέπονται οι εξής μέθοδοι παρέμβασης:

1. Συνεδριάσεις και εκδηλώσεις:

(α) διοργάνωση συνεδριάσεων.

(β) διοργάνωση εκδηλώσεων ευαισθητοποίησης όσον αφορά την εκπαίδευση μέσω του αθλητισμού, συμπεριλαμβανομένων των συνεδριάσεων έναρξης και λήξης του Έτους.

2. Εκστρατείες ενημέρωσης και προβολής που περιλαμβάνουν ιδίως τη δημιουργία ιστοχώρου στο Διαδίκτυο και την παραγωγή ενημερωτικού υλικού.

3. Συνεργασία με τα μέσα μαζικής επικοινωνίας ως εταίρους για τη διάδοση πληροφοριών σχετικά με το Έτος, για τη χρήση νέων μέσων που θα διευκολύνουν την πρόσβαση σε αυτή την πληροφόρηση (όπως π.χ. ο υποτιτλισμός για τα άτομα με μειωμένη ακοή και η περιγραφή των εικόνων για τα άτομα με προβλήματα όρασης), εάν χρειαστεί και σε άλλα προγράμματα, καθώς και για τη βελτίωση της επικοινωνίας σχετικά με την εκπαίδευση μέσω του αθλητισμού.

4. Έρευνες και μελέτες σε κοινοτική κλίμακα, που να αφορούν ιδίως θέματα σχετικά με:

(α) τη συμβολή στην επίτευξη των στόχων που αναφέρονται στο άρθρο 2.

(β) την αξιολόγηση του αντικτύπου του Ευρωπαϊκού Έτους εκπαίδευσης μέσω του αθλητισμού, η οποία θα παρουσιαστεί σε έρευνα του Ευρωβαρομέτρου, καθώς και σε μία έκθεση αξιολόγησης για την αποτελεσματικότητα και τον αντίκτυπο του Ευρωπαϊκού Έτους.

5. Οργάνωση της παρουσίας εθελοντών στους Ολυμπιακούς και Παραολυμπιακούς Αγώνες το 2004 στην Αθήνα καθώς και σε άλλες εκδηλώσεις κοινοτικής, εθνικής ή διακρατικής κλίμακας.

Η χρηματοδότηση μπορεί να έχει τις εξής μορφές:

- άμεση αγορά αγαθών και υπηρεσιών, ειδικότερα στον τομέα της επικοινωνίας, μέσω μειοδοτικών διαγωνισμών.

- επιδοτήσεις που χορηγούνται για την κάλυψη των δαπανών ειδικών εκδηλώσεων, οι οποίες διοργανώνονται σε ευρωπαϊκό επίπεδο με σκοπό την προβολή του Ευρωπαϊκού Έτους και την ευαισθητοποίηση του κοινού στο γεγονός αυτό. η χρηματοδότηση αυτή δεν θα υπερβεί το 80 % του συνολικού κόστους τους.

6. Διάφορες ενέργειες σε τοπικό, περιφερειακό, εθνικό ή διακρατικό επίπεδο μπορούν να πληρούν τους όρους που απαιτούνται για τη χρηματοδότηση από τον κοινοτικό προϋπολογισμό, έως και σε ποσοστό 50 % του συνολικού κόστους τους, ανάλογα με τη φύση και το προτεινόμενο περιεχόμενο.

7. Η Επιτροπή θα παράσχει την ηθική της υποστήριξη, συμπεριλαμβανομένης της γραπτής άδειας χρήσης του λογοτύπου και άλλου υλικού που συνδέεται με το Ευρωπαϊκό Έτος, σε πρωτοβουλίες που προτείνονται από δημόσιους ή ιδιωτικούς οργανισμούς, στο βαθμό που αυτοί οι οργανισμοί είναι σε θέση να αποδείξουν ικανοποιητικά ότι οι εν λόγω πρωτοβουλίες ήδη διεξάγονται ή θα διεξαχθούν κατά το 2004 και έχουν πιθανότητες να συμβάλουν στην επίτευξη ενός ή περισσότερων στόχων του Ευρωπαϊκού Έτους.

5.3 Λεπτομέρειες υλοποίησης

Η Επιτροπή αναλαμβάνει την άμεση διαχείριση του Ευρωπαϊκού Έτους. Για το σκοπό αυτό, η Επιτροπή θα προβαίνει σε τακτική ανταλλαγή απόψεων με τις κυβερνητικές και μη κυβερνητικές οργανώσεις που εκπροσωπούν τους χώρους της εκπαίδευσης και του αθλητισμού.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1 Συνολικές δημοσιονομικές επιπτώσεις στο Μέρος Β (για ολόκληρη την περίοδο προγραμματισμού)

6.1.1 Δημοσιονομική παρέμβαση

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

6.1.2 Τεχνική και Διοικητική Βοήθεια (ΤΔΒ), Δαπάνες Στήριξης (ΔΣ) και δαπάνες για τις Τεχνολογίες της Πληροφορίας (ΤΠ) (πιστώσεις αναλήψεων υποχρεώσεων)

>ΘΕΣΗ ΠIΝΑΚΑ>

Οι προβλεπόμενες δαπάνες υποστήριξης συνίστανται κυρίως στη συμβολή του Ευρωπαϊκού Έτους στη χρηματοδότηση του εκτελεστικού γραφείου, η σύσταση του οποίου προβλέπεται με σκοπό την παροχή τεχνικής βοήθειας κατά την υλοποίηση των προγραμμάτων στον τομέα της εκπαίδευσης και του πολιτισμού. Εξάλλου, προβλέπεται ένα ποσό για τη χρηματοδότηση λογιστικών ελέγχων των σχεδίων που χρηματοδοτήθηκαν στο πλαίσιο του Έτους.

6.2. Υπολογισμός του κόστους ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού)

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

6.2.1 Μέτρα σε κοινοτική κλίμακα

Οι ενέργειες αυτές θα διεξαχθούν κατά γενικό κανόνα από την Επιτροπή και αφού ζητηθεί η γνώμη ομάδας εμπειρογνωμόνων. Οι περισσότερες από αυτές θα ανατεθούν σε υπεργολάβους ύστερα από μειοδοτικούς διαγωνισμούς και θα χρηματοδοτηθούν σε ποσοστό 100 % από τον κοινοτικό προϋπολογισμό. Άλλες ενέργειες θα λάβουν κοινοτική χρηματοδότηση έως και σε ποσοστό 80 % του συνολικού κόστους τους, εφόσον συμβάλλουν με τρόπο ουσιαστικό στην επίτευξη των στόχων του Ευρωπαϊκού Έτους.

- Συνεδριάσεις και εκδηλώσεις

Μπορεί δικαιολογημένα να θεωρηθεί ότι, προκειμένου τα θέματα του Ευρωπαϊκού Έτους να αγγίξουν την πλειονότητα των ευρωπαίων πολιτών και να χαραχθούν στη μνήμη τους, το Έτος θα έπρεπε να περιλαμβάνει τουλάχιστον τέσσερις εκδηλώσεις μείζονος σημασίας σε κοινοτική κλίμακα, οι οποίες θα διοργανωθούν σε διάφορα σημεία της Κοινότητας: δύο εκδηλώσεις για την έναρξη και δύο για τη λήξη του Έτους, καθώς και δύο θεματικές εκδηλώσεις σε τακτικά διαστήματα μεταξύ των δύο προηγούμενων.

Καθεμία από αυτές τις εκδηλώσεις αναμένεται ότι θα κοστίσει τουλάχιστον 0,2 εκατ. EUR, δεδομένου του κόστους διοργάνωσης και της απόδοσης των δαπανών που αφορούν το μεγάλο αριθμό των συμμετεχόντων που είναι προσκεκλημένοι της Επιτροπής (περίπου 200). Σύνολο για τέσσερις ενέργειες: 0.9 εκατ. EUR

- Εκστρατείες προβολής και ενημέρωσης σε κοινοτική κλίμακα. 3,0 εκατομμύρια EUR, τα οποία κατανέμονται ως εξής:

- σχεδιασμός και αντικείμενα προβολής: 0,4 εκατ. EUR,

- στρατηγικές συμβουλές, σχέσεις με τα μέσα μαζικής ενημέρωσης, σχεδιασμός και υλοποίηση ενημερωτικού υλικού σε χαρτί, σε οπτικοακουστική ή σε ηλεκτρονική μορφή, καθιέρωση ανοικτής γραμμής, σχεδιασμός και διαχείριση ιστοχώρου στο Διαδίκτυο: 0,8 εκατ. EUR.

- προσφυγή σε άλλα μέσα, π.χ. για την επαφή με τους ενδιαφερόμενους παράγοντες, μέσω προγραμμάτων παροχής συμβουλών μεταξύ ισοτίμων, συμπεριλαμβανομένης της υποστήριξης για τη διοργάνωση διαγωνισμών και εκδηλώσεων, για την προβολή του Ευρωπαϊκού Έτους εκπαίδευσης μέσω του αθλητισμού κατά τις μεγάλες ευρωπαϊκές και διεθνείς εκθέσεις και τις αθλητικές εκδηλώσεις, καθώς και για την ανεύρεση χορηγιών και την παροχή ηθικής υποστήριξης: 0,3 εκατ. EUR.

- επιδοτήσεις χορηγούμενες σε ευρωπαϊκές οργανώσεις για την κάλυψη των δαπανών τους για τη διοργάνωση εξειδικευμένων εκδηλώσεων σε ευρωπαϊκό επίπεδο, προκειμένου να προβάλουν το Έτος και να ευαισθητοποιήσουν το κοινό στον εορτασμό του. η χρηματοδότηση αυτή δεν υπερβαίνει το 80 % του μέγιστου συνολικού κόστους των εκδηλώσεων (1,5 εκατ. EUR).

- σύνολο των οικονομικών μέσων που κρίνονται απαραίτητα για τις εκστρατείες σε κοινοτική κλίμακα: περίπου 1,5 εκατ. EUR χορηγούμενα από τον προϋπολογισμό του προπαρασκευαστικού έτους 2003 και 1,5 εκατ. EUR χορηγούμενα από τον προϋπολογισμό του 2004 για το μέρος που αφορά την επιδότηση.

- Συνεργασία με τα μέσα μαζικής ενημέρωσης: 0,080 εκατ. EUR χορηγούμενα από τον προϋπολογισμό του προπαρασκευαστικού έτους 2003.

- Έρευνες και μελέτες: 0,520 εκατ. EUR, εκ των οποίων 0,370 εκατ. EUR από τον προπαρασκευαστικό προϋπολογισμό

Για τη διεξαγωγή μελέτης από ομάδα υψηλού επιπέδου με θέμα τις «Προοπτικές της πολιτικής όσον αφορά την εκπαίδευση μέσω του αθλητισμού» απαιτούνται 0,120 εκατ. EUR.

Για τη διεξαγωγή μελέτης με θέμα την «Εκπαίδευση και επαγγελματική ένταξη των αθλητών υψηλού επιπέδου» απαιτούνται 0,250 εκατ. EUR.

Θα συνταχθεί επίσης έκθεση αξιολόγησης σχετικά με την αποτελεσματικότητα και τον αντίκτυπο του Ευρωπαϊκού Έτους (0,1 εκατ. EUR). Προκειμένου να μετρηθεί ο αντίκτυπος του Έτους στο ευρύ κοινό, θα εισαχθούν ειδικές ερωτήσεις σε μία έρευνα του Ευρωβαρομέτρου, έτσι ώστε να καθοριστεί π.χ. ο αριθμός των ατόμων που έχει ακούσει σχετικά με το Έτος, ο αριθμός των ατόμων που εκτιμούν ότι το έτος συνεισέφερε στο να αλλάξει ο τρόπος σκέψης τους, κ.τ.λ.: 0,05 εκατ. EUR.

- Εκπαιδευτική ενέργεια στο χώρο του εθελοντισμού με την ευκαιρία των Ολυμπιακών και Παραολυμπιακών Αγώνων της Αθήνας το 2004.

Δεδομένης της πείρας που αποκτήθηκε με την ευκαιρία του Παγκοσμίου Πρωταθλήματος Ποδοσφαίρου στη Γαλλία, πρέπει να προβλεφθεί ένα ποσό ύψους 0,75 εκατ. EUR για τη διοργάνωση μιας ανάλογης ενέργειας.

6.2.2 Ενέργειες σε εθνική κλίμακα

Παρ'ότι είναι αλήθεια το γεγονός πως η Ευρωπαϊκή Ένωση μπορεί να παράσχει το πλαίσιο δράσης μέσω του οποίου να προαχθεί η ευαισθητοποίηση του κοινού σχετικά με την εκπαιδευτική σημασία του αθλητισμού, πρέπει επίσης να αναγνωριστεί ότι μεγάλο μέρος της προόδου θα εξαρτηθεί από την ισχυρή δέσμευση των κρατών μελών.

Οι ενέργειες σε εθνική κλίμακα μπορούν να χρηματοδοτηθούν από τον κοινοτικό προϋπολογισμό μέχρι και σε ποσοστό 50 % το ανώτερο. Πρέπει να συνδυαστούν με τις ενέργειες σε κοινοτικό επίπεδο που περιγράφηκαν ανωτέρω, έτσι ώστε να δημιουργηθεί μία δομή στο πλαίσιο της οποίας οι ενέργειες μικρής και μεγάλης κλίμακας θα επιδιώξουν κοινούς στόχους και θα συμβάλουν στην αμοιβαία επιτυχία τους.

Θα είναι επίσης αναγκαίο, εφόσον επιθυμούμε το Έτος να έχει επαρκή αντίκτυπο, να διοργανωθούν εναρκτήριες εκδηλώσεις σε όλα τα κράτη μέλη εκτός από εκείνο που διοργανώνει την εναρκτήρια τελετή σε κοινοτικό επίπεδο (βλ. το σημείο «Μέτρα σε κοινοτική κλίμακα»), χάρη στη χρηματοδότηση που χορηγεί η Επιτροπή. Η μέση συνεισφορά της Επιτροπής στα έξοδα διοργάνωσης των εκδηλώσεων αυτών εκτιμάται σε 35.000 EUR ανά κράτος μέλος. Το σύνολο αυτών των χρηματοδοτικών μέσων θα καλυφθούν από τον προϋπολογισμό του προπαρασκευαστικού έτους, δεδομένου ότι οι εθνικές εναρκτήριες εκδηλώσεις πρέπει να προετοιμαστούν ήδη από τα μέσα του 2003 να και να πραγματοποιηθούν στις αρχές του 2004. Μεγάλο μέρος της συνεισφοράς της Επιτροπής στη χρηματοδότησή τους θα προκαταβληθεί. Για τις άλλες εθνικές ενέργειες, τα προτεινόμενα ποσά λαμβάνουν υπόψη τις εμπειρίες που έχουν αποκομιστεί από προηγούμενα ευρωπαϊκά έτη.

6.2.3 Ενέργειες που δεν δικαιούνται καμία οικονομική ενίσχυση από τον κοινοτικό προϋπολογισμό (παρουσιάζονται στο μέρος 1(Γ) του παραρτήματος του σχεδίου απόφασης)

Η προώθηση των στόχων του Ευρωπαϊκού Έτους είναι απολύτως εφικτή με μικρότερα ή και χωρίς καθόλου έξοδα, με τη χορήγηση άδειας για τη χρήση του λογοτύπου και άλλου υλικού που συνδέεται με το Έτος σε οργανώσεις που συμμετέχουν σε πρωτοβουλίες σύμφωνες με τους στόχους αυτούς.

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1 Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2 Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Οι "άλλοι ανθρώπινοι πόροι" (3 επικουρικοί υπάλληλοι) δεν προβλέπονται για το 2004, έτος που καλύπτεται από τη νομική βάση και από την ύπαρξη της γραμμής B3-1004A, οι οποίες θα επιτρέψουν να εξασφαλιστεί η διοικητική υποστήριξη από το εκτελεστικό γραφείο που προβλέπεται για την παροχή βοήθειας κατά την υλοποίηση των προγραμμάτων στον τομέα της εκπαίδευσης και του πολιτισμού. συνεπώς μόνον 1,5 έτος (το 2003 και έξι μήνες από το 2005) πρέπει να χρηματοδοτηθεί από το συνολικό κονδύλιο των διοικητικών πιστώσεων. Στην περίπτωση που δεν θα υπάρξει εκτελεστικό γραφείο, η απαραίτητη υποστήριξη θα πρέπει να εξασφαλιστεί και για το 2004 με την πρόσληψη 3 επικουρικών υπαλλήλων.

Οι ανάγκες για ανθρώπινους και διοικητικούς πόρους θα καλυφθούν από τις πιστώσεις που χορηγούνται στη ΓΔ που διαχειρίζεται τη δράση στο πλαίσιο της ετήσιας διαδικασίας κατανομής.

7.3 Άλλες δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για τα έτη 2003 και 2004.

I. Ετήσιο σύνολο (7.2 + 7.3)

II. Διάρκεια της δράσης

III. Συνολικό κόστος της δράσης (I x II) // 0,761 EUR

2,5 έτη

1,903 EUR

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1 Σύστημα παρακολούθησης

Δεδομένου ότι το Έτος έχει ως σκοπό να προαγάγει την εκπαίδευση μέσω του αθλητισμού στο πλαίσιο εταιρικών σχέσεων μεταξύ των εκπαιδευτικών ιδρυμάτων και των αθλητικών οργανώσεων, οι λειτουργίες της παρακολούθησης και της αξιολόγησης αποτελούν φυσιολογικά μέρος των δραστηριοτήτων, έτσι ώστε να αποκομίζεται το μέγιστο όφελος.

Το Έτος θα αποτελέσει αντικείμενο παρακολούθησης σε όλη τη διάρκειά του. Εξάλλου, οι ενέργειες σε εθνικό επίπεδο θα εκτελούνται υπό την αιγίδα εθνικού συντονιστικού οργάνου βάσει προγράμματος εργασίας το οποίο θα πρέπει να έχει εγκριθεί από την Επιτροπή.

8.2 Λεπτομέρειες πραγματοποίησης και περιοδικότητα της προβλεπόμενης αξιολόγησης

Το Ευρωπαϊκό Έτος θα αποτελέσει αντικείμενο τελικής αξιολόγησης η οποία θα υποβληθεί το αργότερο στις 31 Δεκεμβρίου 2005. Η αξιολόγηση αυτή θα διεξαχθεί από εξωτερικούς αξιολογητές και θα ξεκινήσει στις αρχές του Έτους. Το πλαίσιο αξιολόγησης θα αφορά ιδιαίτερα την αποτελεσματικότητα, την απόδοση και την καταλληλότητα του Έτους σε σχέση με τη χρονική περίοδο στην οποία διεξάγεται, συμπεριλαμβανομένης της αλλαγής των απόψεων και των στάσεων. Επιπλέον, τα αποτελέσματα του Έτους θα μετρηθούν και μέσω μιας έρευνας του Ευρωβαρομέτρου η οποία προβλέπεται να διεξαχθεί το 2005 και αποσκοπεί στο να καθορίσει την ενημέρωση του ευρέος κοινού σχετικά με το Έτος.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Όλα τα συμβόλαια, οι συμβάσεις και οι νομικές δεσμεύσεις που θα συναφθούν μεταξύ της Επιτροπής και των δικαιούχων προβλέπουν ότι η Επιτροπή και το Ελεγκτικό Συνέδριο διενεργούν επιτόπιους ελέγχους και ελέγχους κατά της απάτης στους χώρους εργασίας των αποδεκτών μιας κοινοτικής ενίσχυσης και εκχωρούν το δικαίωμα απαίτησης αποδείξεων για όλες τις δαπάνες που πραγματοποιούνται στο πλαίσιο αυτών των συμβάσεων, συμφωνιών και νομικών δεσμεύσεων, για χρονικό διάστημα πέντε ετών μετά τη λήξη της συμβατικής περιόδου. Οι δικαιούχοι υποχρεούνται να υποβάλλουν εκθέσεις και οικονομικούς απολογισμούς, οι οποίοι αναλύονται όσον αφορά το περιεχόμενο και την επιλεξιμότητα των δαπανών σε σχέση με το αντικείμενο της κοινοτικής χρηματοδότησης, ενώ παράλληλα λαμβάνονται υπόψη οι συμβατικές υποχρεώσεις και οι αρχές της οικονομίας και της ορθής οικονομικής διαχείρισης.

Στις συμφωνίες χρηματοδότησης επισυνάπτονται ενημερωτικά στοιχεία διοικητικού και οικονομικού χαρακτήρα, τα οποία αποβλέπουν στο να διευκρινίσουν το είδος των δαπανών που μπορεί να αποτελέσει αντικείμενο των εν λόγω συμφωνιών. Όταν αυτό είναι σκόπιμο, θα τεθούν περιορισμοί στην κοινοτική παρέμβαση για την κάλυψη ορισμένων στοιχείων των πραγματικών, αναγνωρίσιμων και επαληθεύσιμων δαπανών στους λογαριασμούς του δικαιούχου έτσι ώστε να διευκολύνεται η παρακολούθηση και ο λογιστικός έλεγχος (καθώς και η αξιολόγησης για τις ανάγκες της επιλογής) των χρηματοδοτούμενων σχεδίων.